CELEX: 32016D2116
Language: et
Date: 2016-02-12 00:00:00
Title: Nõukogu otsus (Euratom) 2016/2116, 12. veebruar 2016, millega kiidetakse heaks komisjoni poolt Euroopa Aatomienergiaühenduse nimel lepingu sõlmimine, millega pikendatakse IV põlvkonna tuumaenergiasüsteemide uurimis- ja arendustegevuse alase rahvusvahelise koostöö raamlepingu kehtivusaega

3.12.2016   
            
            
               ET
            
            
               Euroopa Liidu Teataja
            
            
               L 329/1
            
         NÕUKOGU OTSUS (Euratom) 2016/2116,
   12. veebruar 2016,
   millega kiidetakse heaks komisjoni poolt Euroopa Aatomienergiaühenduse nimel lepingu sõlmimine, millega pikendatakse IV põlvkonna tuumaenergiasüsteemide uurimis- ja arendustegevuse alase rahvusvahelise koostöö raamlepingu kehtivusaega
   EUROOPA LIIDU NÕUKOGU,
   võttes arvesse Euroopa Aatomienergiaühenduse asutamislepingut, eriti selle artikli 101 teist lõiku,
   võttes arvesse Euroopa Komisjoni soovitust
   ning arvestades järgmist:
   
               (1)
            
            
               IV põlvkonna rahvusvaheline foorum (GIF) on 2001. aastal Ameerika Ühendriikide algatusel käivitatud rahvusvahelise teadus- ja arenduskoostöö raamistik. GIFi eesmärk on ühendada jõupingutused selliste uute tuumaenergiasüsteemide väljatöötamisel, mis tagavad kindla energiavarustuse, lahendades seejuures rahuldaval tasemel tuumaohutuse, jäätmete koguse piiramise, tuumarelva leviku tõkestamise ja üldsusele muret tekitavad probleemid.
            
         
               (2)
            
            
               Tuginedes komisjoni 4. novembri 2002. aasta otsusele ühines ühendus 30. juulil 2003 GIFiga, allkirjastades selle harta („harta“), mille algsed osalised olid allkirjastanud 2001. aastal. Vastavalt komisjoni 29. juuni 2011. aasta otsusele pikendati ühenduse esialgselt kümneaastast osalemist hartas tähtajatuks perioodiks, mille liidu liikmesriigid võivad peatada ühehäälse otsusega. Kõik GIFi liikmed (sh ühendus) võivad oma osaluse peatada, teatades sellest kirjalikult 90 päeva ette. Kuna hartas ei reguleerita selle osaliste vahelisi finantssuhteid ega konkreetseid eelarveeraldisi, kuulub see Euratomi asutamislepingu artikli 101 kolmanda lõigu kohaldamisalasse.
            
         
               (3)
            
            
               Harta rakendamiseks sõlmisid selle osalised IV põlvkonna tuumaenergiasüsteemide uurimis- ja arendustegevuse alase rahvusvahelise koostöö raamlepingu, milles määratakse kindlaks koostöötingimused ning nendega seonduvad süsteemi- ja projektikorralduskavad.
            
         
               (4)
            
            
               Nõukogu 20. detsembri 2005. aasta otsuse alusel, millega kiideti heaks Euroopa Aatomienergiaühenduse ühinemine raamlepinguga, ja komisjoni 12. jaanuari 2006. aasta otsusega, mis võeti vastu alusepingu artikli 101 teise lõigu alusel, ühines ühendus 24. jaanuaril 2006 raamlepinguga, kui volitatud volinik allkirjastas ühinemisakti, mis deponeeriti seejärel 10. veebruaril 2006 Pariisis Majanduskoostöö ja Arengu Organisatsioonis. Teadusuuringute Ühiskeskus kinnitati ühenduse esindajaks vastavalt raamlepingu artikli III lõikele 2.
            
         
               (5)
            
            
               Raamleping jõustus 28. veebruaril 2005 kehtivusajaga 10 aastat ning selle kehtivusaega pikendati 26. veebruaril 2015, kui neli osalist andis oma nõusoleku pidada kooskõlas raamlepingus ettenähtud spetsiaalse pikendamismenetlusega enda suhtes siduvaks lepingut, millega pikendatakse IV põlvkonna tuumaenergiasüsteemide uurimis- ja arendustegevuse alast rahvusvahelise koostöö raamlepingu kehtivusaega („pikendamisleping“). Ühendus ja teised osalised, kellel ei olnud võimalik oma heakskiitmise sisemenetlust õigeaegselt lõpule viia, võivad oma osalust hiljem uuendada, allkirjastades pikendamislepingu kooskõlas selle artikli II lõikega 3.
            
         
               (6)
            
            
               Ühenduse raamlepingus osalemise pikendamine ei sõltu otsustest ühenduse GIFi erinevates süsteemides ja seonduvates projektikorralduskavades osalemise ulatuse kohta. Ühendus määrab ise kindlaks oma GIFi tegevuses osalemise mittemateriaalse ja materiaalse ulatuse.
            
         
               (7)
            
            
               Seetõttu tuleks heaks kiita raamlepingu kehtivusaja pikendamine komisjoni poolt ühenduse nimel, allkirjastades spetsiaalse pikendamismenetluse alusel pikendamislepingu,
            
         ON VASTU VÕTNUD KÄESOLEVA OTSUSE:
   Artikkel 1
   Käesolevaga kiidetakse heaks komisjoni poolt Euroopa Aatomienergiaühenduse nimel lepingu sõlmimine, millega pikendatakse IV põlvkonna tuumaenergiasüsteemide uurimis- ja arendustegevuse alase rahvusvahelise koostöö raamlepingu kehtivusaega.
   Pikendamislepingu tekst on lisatud käesolevale otsusele.
   Artikkel 2
   Käesolev otsus jõustub selle vastuvõtmise kuupäeval.
   
      Brüssel, 12. veebruar 2016
      
         
            Nõukogu nimel
         
         
            eesistuja
         
         J. R. V. A. DIJSSELBLOEM